ბახშიბეი მაჩაბელი
ბახშიბეი სულეიმანის ძე მაჩაბელი, ბახში-ბეგი, ბახჩი-ბეგი — მესხეთის მუსლიმთა ერთ-ერთი პოლიტიკური ლიდერი 1917-1921 წლებში, მემამულე (ბეგი), საქართველოს შეიარაღებული ძალების პოლკოვნიკი (1919). ფლობდა მამულებს სოფელ დანიეთში (ახლანდ. ასპინძის მუნიციპალიტეტი). იყო ქართველთა შორის წერა-კითხვის გამავრცელებელი საზოგადოების ახალციხის განყოფილების წევრი (1915 წლიდან). 1910-იან წლებში მსახურობდა ახალციხის რაიონის მირაბად (წყლის გამანაწილებელი მოხელე). 1917 წელს ამიერკავკასიის განსაკუთრებული კომიტეტის მიერ დანიშნული იყო ქვაბლიანის უბნის კომისრად. 1918-1919 წლებში სერვერ-ბეგ ათაბაგის თანამებრძოლი და მესხეთის მუსლიმ მეამბოხეთა ერთ-ერთი ხელმძღვანელი იყო. 1919 წლის მარტში სათავეში ჩაუდგა მუსლიმთა იმ ნაწილს, რომელმაც საქართველოს რესპუბლიკასთან შეერთებას დაუჭირა მხარი. ამავე წელს შეუერთდა ქართველ მაჰმადიანთა დივიზიონს და მიიღო პოლკოვნიკის წოდება. 1920 წლის მაისში მეთაურობდა ქართული ჯარის იმ ნაწილს, რომელმაც ბრიტანელებთან შეთანხმებით ართვინი დაიკავა. 1920 წლის ოქტომბერში იყო მთავრობის წარმომადგენელი არტაანის ოლქში. 1921 წელს საქართველოში საბჭოთა რეჟიმის დამყარების შემდეგ ემიგრაციაში წავიდა თურქეთში.